ΚΑΝΟΝΙΣΜΟΣ (ΕΟΚ) αριθ. 3324/80 ΤΟΥ ΣΥΜΒΟΥΛΙΟΥ της 18ης Δεκεμβρίου 1980 περί καθορισμού των δασμών κατά την εισαγωγή για τα μείγματα και συνδυασμούς που περιέχουν γεωργικά προϊόντα και περί τροποποιήσεως του κανονισμού (ΕΟΚ) αριθ. 950/68 περί του Κοινού Δασμολογίου

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 28, 43, 113 και 235,

την πρόταση της Επιτροπής (1),

τη γνώμη της Συνελεύσεως (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι το ίδιο ύψος δασμού κατά την εισαγωγή εφαρμόζεται γενικά σε ομάδα προϊόντων υπαγομένων σε μια συγκεκριμένη διάκριση του Κοινού Δασμολογίου- ότι όλη η σειρά των προϊόντων που κατατάσσεται σε μια διάκριση πρέπει να ληφθεί υπόψη κατά τον καθορισμό των δασμών κατά την εισαγωγή-

ότι η εφαρμογή του κανονικού δασμού κατά την εισαγωγή στα μείγματα και συνδυασμούς δεν οδηγεί πάντα σε επιθυμητά οικονομικά αποτελέσματα-

ότι η εξαιρετική κατάσταση αυτών των μειγμάτων και συνδυασμών δύναται να ενθαρρύνει την παρασκευή τους για να τυγχάνουν της εφαρμογής κατώτερου δασμού κατά την εισαγωγή-

ότι πρέπει να θεσπισθούν κανόνες για να εξασφαλισθεί ότι θα είναι δυνατή η εισαγωγή μειγμάτων και συνδυασμών, μόνο εφ'όσον εφαρμόζονται οι επιβαλλόμενοι δασμοί κατά την εισαγωγή- ότι είναι αναπόφευκτο η εφαρμογή τέτοιων κανόνων να συνεπάγεται σε ορισμένες περιπτώσεις δυσχέρειες τόσο για τη διοίκηση όσο και για τον εμπορικό τομέα- ότι οι κανόνες αυτοί πρέπει να εφαρμόζονται μόνο στους τομείς όπου υπάρχουν προβλήματα ή όταν είναι αναγκαίοι προληπτικά-

ότι κανένα προληπτικό μέτρο δεν κρίνεται αναγκαίο όσον αφορά τα μείγματα στα οποία ένα από τα συστατικά αντιπροσωπεύει τουλάχιστον 90% του συνολικού βάρους-

ότι οι προαναφερθέντες κανόνες δυνατόν να απαιτούν ειδικές λεπτομέρειες εφαρμογής- ότι τέτοιες λεπτομέρειες πρέπει να θεσπίζονται σύμφωνα με τη διαδικασία που καθορίζεται στο άρθρο 26 του κανονισμού (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (4), όπως τροποποιήθηκε τελευταία από τον κανονισμό (ΕΟΚ) αριθ. 1870/80 (5), ή στο αντίστοιχο άρθρο άλλων κανονισμών περί κοινής οργανώσεως αγοράς-

ότι πρέπει να τροποποιηθεί ανάλογα το παράρτημα "Κοινό Δασμολόγιο" του κανονισμού (ΕΟΚ) αριθ. 950/68 (6), όπως τροποποιήθηκε τελευταία από τον κανονισμό (ΕΟΚ) αριθ. 3034/80 (7),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά την έννοια του παρόντος κανονισμού, ως "δασμοί κατά την εισαγωγή", νοούνται τόσο οι δασμοί και φορολογικές επιβαρύνσεις ισοδυνάμου αποτελέσματος όσο και οι γεωργικές εισφορές και άλλες επιβαρύνσεις κατά την εισαγωγή, που προβλέπονται στα πλαίσια της κοινής γεωργικής πολιτικής ή των ειδικών καθεστώτων που εφαρμόζονται σε ορισμένα εμπορεύματα που προέρχονται από τη μεταποίηση γεωργικών προϊόντων.

Άρθρο 2

Ο δασμός κατά την εισαγωγή που εφαρμόζεται στα μείγματα που υπάγονται στα Κεφάλαια 2 και 11 του Κοινού Δασμολογίου υπολογίζεται ως εξής:

α) όταν ένα από τα συστατικά αντιπροσωπεύει τουλάχιστον 90% του βάρους του μείγματος, το ύψος του εφαρμοστέου δασμού στο σύνολο είναι το ύψος του δασμού ο οποίος επιβάλλεται στο συστατικό αυτό-

β) στις άλλες περιπτώσεις, το ύψος αυτό είναι το ύψος του δασμού ο οποίος επιβάλλεται στο συστατικό που υποβάλλεται στην υψηλότερη επιβάρυνση.

Άρθρο 3

Το Συμβούλιο, με ειδική πλειοψηφία προτάσει της Επιτροπής, δύναται να θεσπίζει τα αναγκαία μέτρα για να δύνανται οι διατάξεις του άρθρου 2 να εφαρμοσθούν σε άλλα μείγματα εκτός εκείνων που αναφέρονται στο εν λόγω άρθρο ή σε εμπορεύματα που παρουσιάζονται σε συνδυασμούς που περιέχουν γεωργικά προϊόντα.

Άρθρο 4

Με την επιφύλαξη του κανονισμού (ΕΟΚ) αριθ. 97/69 (8), και αν παρίσταται ανάγκη, οι λεπτομέρειες εφαρμογής του παρόντος κανονισμού, ιδίως οι μέθοδοι αναλύσεως, θεσπίζονται κατά τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75 ή στο αντίστοιχο άρθρο άλλων κανονισμών περί κοινής οργανώσεως αγοράς.

Άρθρο 5

Στο παράρτημα "Κοινό Δασμολόγιο" του κανονισμού (ΕΟΚ) αριθ. 950/68, προστίθεται το ακόλουθο κείμενο ως συμπληρωματική επεξήγηση αριθ. 5 στο Κεφάλαιο 2 και ως συμπληρωματική επεξήγηση αριθ. 3 στο Κεφάλαιο 11:

"Σύμφωνα με τον κανονισμό (ΕΟΚ) αριθ. 3324/80, ο δασμός κατά την εισαγωγή που εφαρμόζεται στα μείγματα τα υπαγόμενα στον παρόντα κανονισμό υπολογίζεται ως εξής:

α) όταν ένα από τα συστατικά αντιπροσωπεύει τουλάχιστον 90% του βάρους του μείγματος, το ύψος του εφαρμοστέου δασμού στο σύνολο είναι το ύψος του δασμού ο οποίος επιβάλλεται στο συστατικό αυτό-

β) στις άλλες περιπτώσεις, το ύψος αυτό είναι το ύψος του δασμού ο οποίος υποβάλλεται στο συστατικό που επιβάλλεται στην υψηλότερη επιβάρυνση."

Άρθρο 6

Ο παρών κανονισμός αρχίζει να ισχύει την 1η Μαρτίου 1981.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 18 Δεκεμβρίου 1980.

Για το Συμβούλιο

Ο Πρόεδρος

C. NEY

(1) ΕΕ αριθ. Α 189 της 26.7.1980, σ. 3.

(2) ΕΕ αριθ. Α 291 της 10.11.1980, σ. 79.

(3) Γνώμη διατυπωθείσα στις 19.11.1980 (μη δημοσιευθείσα ακόμη στην ΕΕ).

(4) ΕΕ αριθ. Ν 281 της 1.11.1975, σ. 1.

(5) ΕΕ αριθ. Ν 184 της 17.7.1980, σ. 1.

(6) ΕΕ αριθ. Ν 172 της 22.7.1968, σ. 1.

(7) ΕΕ αριθ. Ν 323 της 29.11.1980, σ. 7.

(8) ΕΕ αριθ. Ν 14 της 21.1.1969, σ. 1.